b'\n_START_ARTICLE_\nAlegeri parlamentare \xc3\xaen Republica Moldova, 2010\n_START_SECTION_\nReguli electorale\n_START_PARAGRAPH_\nAu fost puse \xc3\xaen joc toate cele 101 de locuri din legislativul Republicii Moldova. Distribuirea mandatelor s-a f\xc4\x83cut \xc3\xaen sistem propor\xc8\x9bional, pe liste, toate raioanele \xc8\x9b\xc4\x83rii constituind o singur\xc4\x83 circumscrip\xc8\x9bie, \xc3\xaen care pragul electoral a fost de 4% pentru listele de partid \xc8\x99i de 2% pentru candida\xc8\x9bii independen\xc8\x9bi._NEWLINE_Pentru formarea guvernului, un partid sau o alian\xc8\x9b\xc4\x83 au avut nevoie s\xc4\x83 ob\xc8\x9bin\xc4\x83 51 de mandate (50%+1), iar pentru alegerea pre\xc8\x99edintelui \xc8\x9b\xc4\x83rii, 61 de mandate (60%+1).\n_START_SECTION_\nRenum\xc4\x83rarea voturilor\n_START_PARAGRAPH_\nPCRM a contestat, pe data de 1 decembrie 2010, la Comisia Electoral\xc4\x83 Central\xc4\x83 (CEC), potrivit lor, mai multe \xc3\xaenc\xc4\x83lc\xc4\x83ri comise \xc3\xaen ziua alegerilor parlamentare anticipate din 28 noiembrie curent. PCRM afirm\xc4\x83 c\xc4\x83, \xc3\xaen cursul num\xc4\x83r\xc4\x83rii paralele, a constatat nereguli \xc3\xaen procesele-verbale de la birourile sec\xc8\x9biilor de votare, identific\xc3\xa2nd "circa 200 de proces-verbale falsificate, \xc3\xaentocmite cu erori de mai multe birouri electorale ale sec\xc8\x9biilor de votare. _NEWLINE__NEWLINE_Mai mult, PCRM a \xc3\xaenaintat CEC \xc8\x99i nou\xc4\x83 condi\xc8\x9bii, printre care: s\xc4\x83 elimine falsurile \xc8\x99i erorile la totalizarea rezultatelor, s\xc4\x83 verifice listele electorale suplimentare, pentru a exclude voturile multiple, \xc8\x99i s\xc4\x83 pun\xc4\x83 la dispozi\xc8\x9bia sa listele suplimentare. De asemenea, PCRM solicit\xc4\x83 s\xc4\x83 fie verificate toate persoanele care au votat cu certificat pentru drept de vot \xc8\x99i dac\xc4\x83 num\xc4\x83rul certificatelor anexate corespunde cu num\xc4\x83rul persoanelor incluse \xc3\xaen acest temei \xc3\xaen listele suplimentare; s\xc4\x83 fie verificate c\xc3\xa2te cereri pentru urna de vot mobil\xc4\x83 au fost depuse, c\xc3\xa2te au fost satisf\xc4\x83cute \xc8\x99i c\xc3\xa2tor cet\xc4\x83\xc8\x9beni nu li s-a asigurat dreptul la vot prin aceast\xc4\x83 metod\xc4\x83. O alt\xc4\x83 solicitare se refer\xc4\x83 la verificarea, \xc3\xaen prezen\xc8\x9ba reprezentan\xc8\x9bilor concuren\xc8\x9bilor electorali, a buletinelor de vot declarate nevalabile. _NEWLINE__NEWLINE_Totodat\xc4\x83, PCRM a solicitat CEC s\xc4\x83 declare nevalabile voturile exprimate pe foi A4 \xc8\x99i s\xc4\x83 dispun\xc4\x83 renum\xc4\x83rarea tuturor voturilor date concuren\xc8\x9bilor electorali PCRM \xc8\x99i PLDM. Partidul \xd0\xa1omuni\xc8\x99tilor cere renum\xc4\x83rarea tuturor voturilor date concuren\xc8\x9bilor electorali PCRM \xc8\x99i PLDM. Deasemenea, PCRM afirm\xc4\x83 c\xc4\x83 \xc3\xaen urma a\xc8\x99a-numitor falsific\xc4\x83ri au fost nedrept\xc4\x83\xc8\x9bi\xc8\x9bi cu 10% din voturi. _NEWLINE__NEWLINE_Totu\xc8\x99i, majoritatea observatorilor interna\xc8\x9bionali \xc8\x99i na\xc8\x9bionali nu au \xc3\xaenregistrat erori \xc8\x99i falsuri._NEWLINE_Dup\xc4\x83 examinarea cererei depuse de Partidul Comuni\xc8\x99tilor, CEC nu a g\xc4\x83sit dovezi \xc3\xaen privin\xc8\x9ba erorilor \xc8\x99i falsific\xc4\x83rilor electorale. Totu\xc8\x99i, Curtea Constitu\xc8\x9bional\xc4\x83 a Republicii Moldova a decis renum\xc4\x83rarea voturilor de la alegerile parlamentare din 28 noiembrie, la cererea comuni\xc8\x99tilor. _NEWLINE_Dup\xc4\x83 aproximativ patru ore de dezbateri, Curtea a decis \xc3\xaen unanimitate renum\xc4\x83rarea voturilor, care trebuie s\xc4\x83 se produc\xc4\x83 \xc3\xaen decurs de \xc8\x99apte zile. "Curtea s-a str\xc4\x83duit s\xc4\x83 intre \xc3\xaen esen\xc8\x9ba problemei. Dac\xc4\x83 au fost unele rezerve vis-a-vis de probele candida\xc8\x9bilor independen\xc8\x9bi care au concurat la alegeri, atunci probele prezentate de PCRM au fost destul de conving\xc4\x83toare. La baza deciziei au fost dou\xc4\x83 probleme importante, pe care CEC nu le-a luat \xc3\xaen vedere la num\xc4\x83rarea voturilor", a explicat Pulbere. El a spus c\xc4\x83 este vorba despre erori la \xc3\xaentocmirea proceselor-verbale \xc8\x99i neconcordan\xc8\x9ba acestora cu procesele-verbale scanate de pe site-ul CEC._NEWLINE_Procedur\xc4\x83 de renumerare a voturilor a costat bugetului 13 115 923 de lei (1,05 milioane de dolari). Iurie Ciocan, secretarul CEC, a declarat c\xc4\x83 13 milioane de lei sunt bani necesari pentru a remunera circa 20 de mii de persoane din organele electorale, inclusiv to\xc8\x9bi membrii consiliilor birourilor electorale de circumscrip\xc8\x9bie, care vor au convoca\xc8\x9bi la munc\xc4\x83 pe o perioad\xc4\x83 de cinci zile, \xc3\xaencep\xc3\xa2nd cu luni, 13 decembrie, \xc8\x99i p\xc3\xa2n\xc4\x83 vineri, 17 decembrie, inclusiv. _NEWLINE__NEWLINE_Din ace\xc8\x99ti bani au fost acoperite \xc8\x99i cheltuielile pentru asigurarea sec\xc8\x9biilor de votare cu energie electric\xc4\x83, re\xc8\x9bele de telecomunica\xc8\x9bii, energie termic\xc4\x83, precum \xc8\x99i pentru asigurarea securit\xc4\x83\xc8\x9bii transport\xc4\x83rii buletinelor de vot \xc8\x99i a proceselor-verbale. Suma dat\xc4\x83 a fost alocat\xc4\x83 din fondul de rezerv\xc4\x83 al Guvernului._NEWLINE_Renum\xc4\x83rarea voturilor de la alegerile parlamentare anticipate din 28 noiembrie 2010 s-a desf\xc4\x83\xc8\x99urat la 15 decembrie 2010. Procedura a avut \xc3\xaen prezen\xc8\x9ba reprezentan\xc8\x9bilor concuren\xc8\x9bilor electorali, dar \xc8\x99i a observatorilor._NEWLINE_Totu\xc8\x99i, comuni\xc8\x99tii nu au r\xc4\x83mas nemul\xc8\x9bumit cu renum\xc4\x83rarea. Ei au fost insatisf\xc4\x83cu\xc8\x9bi de faptul c\xc4\x83 nu au avut acces la listele electorale. \xc3\x8en plus, au declarat c\xc4\x83 \xc3\xaen unele localit\xc4\x83\xc8\x9bi au disp\xc4\x83rut pachete cu voturi pentr PCRM \xc8\x99i au fost depistate buletine ale PCRM \xc3\xaen sacii PLDM sau cei cu buletine nevalabile. La r\xc3\xa2ndul s\xc4\x83u, CEC a respins toate acuza\xc8\x9biile comuni\xc8\x99tilor._NEWLINE_Comisia Electoral\xc4\x83 Central\xc4\x83 a anun\xc8\x9bat s\xc3\xa2mb\xc4\x83t\xc4\x83, 18 decembrie, rezultatele renum\xc4\x83r\xc4\x83rii voturilor la alegerile parlamentare anticipate din 28 noiembrie. \xc3\x8en urma procesului de renum\xc4\x83rare, care a \xc3\xaenceput la 15 decembrie 2010, Partidul Comuni\xc8\x99tilor are cu 308 voturi mai mult dec\xc3\xa2t \xc3\xaen urma num\xc4\x83r\xc4\x83rii buletinelor de vot la 28 noiembrie, iar Partidul Liberal Democrat cu 112 mai pu\xc8\x9bin. Tot mai pu\xc8\x9bine voturi au \xc8\x99i Partidul Democrat - minus 227 voturi \xc8\x99i Partidul Liberal - minus 98 voturi._NEWLINE__NEWLINE_Cele mai semnificative date au fost \xc3\xaenregistrare \xc3\xaen satul Rubleni\xc8\x9ba unde comuni\xc8\x99tii au luat cu 395 voturi mai mult, iar PLDM cu 129 mai pu\xc8\x9bin, PDM - 160 mai pu\xc8\x9bin \xc8\x99i PL cu 34 voturi mai pu\xc8\x9bin dec\xc3\xa2t \xc3\xaen urma proces\xc4\x83rii voturilor la 28 noiembrie. Potrivit secretarului CEC, Iurie Ciocan, \xc3\xaen localitatea Rubleni\xc8\x9ba, raionul Soroca, a fost \xc3\xaenregistrat un caz f\xc4\x83r\xc4\x83 precedent - au fost \xc3\xaencurca\xc8\x9bi sacii cu buletine de vot, fapt care a compromis rezultatele vot\xc4\x83rii la aceast\xc4\x83 sec\xc8\x9bie. Iurie Ciocan a declarat c\xc4\x83 a fost sesizat\xc4\x83 Procuratura raionului, care va examina aceast\xc4\x83 situa\xc8\x9bie.  _NEWLINE__NEWLINE_Diferen\xc8\x9be de rezultate fa\xc8\x9b\xc4\x83 de prima num\xc4\x83rare a voturilor au fost \xc3\xaenregistrate \xc8\x99i \xc3\xaen F\xc4\x83le\xc8\x99ti, unde PCRM, dup\xc4\x83 num\xc4\x83rarea repetat\xc4\x83, a acumulat \xc3\xaenc\xc4\x83 20 de voturi, PLDM a ad\xc4\x83ugat 15 voturi, PDM a pierdut 46 de voturi, iar PL ob\xc8\x9binut 2 voturi \xc3\xaen plus. La Chi\xc8\x99in\xc4\x83u num\xc4\x83rul de voturi pentru PCRM a sc\xc4\x83zut cu 36, iar pentru PL cu 13 voturi. \xc3\x8en schimb PLDM \xc8\x99i PDM au ad\xc4\x83ugat 4 \xc8\x99i respectiv, 19 voturi._NEWLINE_De asemenea, \xc3\xaen urma renum\xc4\x83r\xc4\x83rii voturilor s-a stabilit c\xc4\x83 la votare au participat cu 107 cet\xc4\x83\xc8\x9beni mai mult, adic\xc4\x83 1 733 051 \xc8\x99i nu 1 732 944 a\xc8\x99a cum au ar\xc4\x83tat datele din 28 noiembrie. Astfel, rata de participare la scrutin a fost de 63,37%. La B\xc4\x83l\xc8\x9bi Partidul Comuni\xc8\x99tilor a sc\xc4\x83zut cu un singur vot, Partidul Liberal cu 22 de voturi, pe c\xc3\xa2nd Partidul Liberal Democrat din Moldova s-a ales cu plus 16 sufragii._NEWLINE_Rezultatele dup\xc4\x83 renum\xc4\x83rarea voturilor nu influen\xc8\x9beaz\xc4\x83 \xc3\xaen niciun fel distribuirea mandatelor. PCRM r\xc4\x83m\xc3\xa2ne cu 42 mandate, PLDM \xe2\x80\x93 32, PDM \xe2\x80\x9315 \xc8\x99i PL \xe2\x80\x9312 mandate.'